"**Doctor Who**" on Suurbritannia teadusulme sari, mis on vahelduvate pausidega olnud eetris alates 1963. aastast. 

Sarja nimitegelane Doktor (*The Doctor*) on inimese välimusega tulnukas, kes kasutab oma ajamasinast kosmoselaeva nimega TARDIS universumis seiklemiseks. Oma seiklustel satub ta tihti ohtlikesse olukordadesse, mille lahendamisel on lisaks Doktorile abiks ka tema rännukaaslased. Sarja pika eluea jooksul on Doktorit kehastanud kokku neliteist näitlejat, kõige hiljutisemalt aga David Tennant, kes mängib tegelaskuju juba teist korda.

Algne sari oli eetris aastatel 1963–1989. Sarja prooviti taaselustada 1996. aastal valminud samanimelise filmiga, lootuses, et sarja tootmise saaks üle viia Ameerika Ühendriikidesse, kuid film ei olnud selleks USA-s piisavalt edukas. Alles 2005. aastal, kui sarja õiguseid omav BBC jättis kõrvale plaanid järgmiste filmide osas, jõudis "Doctor Who" tagasi teleekraanidele.

Alates 2006. aastast hoiab sari "Guinnessi rekordite raamatus" kohta kui kõige kauem eetris olnud teadusulme sari, alates 2009. aastast on see olnud ka ajaloo menukaim teadusulmesari.

Taastunud sari
--------------

Pärast sarja taastamist 2005. aastal (nn "New-Who", mil muuhulgas algas otsast peale ka hooaegade numeratsioon) mängis esimesena peaosa Christopher Eccleston. Aastatel 2005–2010 oli peaosas David Tennant, 2010–2013 Matt Smith, 2013–2017 Peter Capaldi ja 2017. aastast Jodie Whittaker, esimene naissoost peaosatäitja. 2023. aastal naasis David Tennant, kehastades Doktorit vaid kolmes erijaos. Pärast Tennanti lahkumist võttis peaosatäitmise üle Ncuti Gatwa.

Ajalaev TARDIS
Läbi aastate on Doktoriga TARDISes rännanud mitmeid kaaslasi (*companion*) või assistente. Üheteistkümnendat Doktorit saatsid kõige kauem Amy Pond (Karen Gillan) ja Rory Williams (Arthur Darvill). Kuna Amy ja Rory 5. hooaja viimases osas ("The Big Bang") abiellusid, on tegemist ka esimeste abielupaarist kaaslastega sarja pikas ajaloos. Kaheteistkümnenda Doktori kaaslane oli Clara Oswald (Jenna Coleman), kes seiklustest üle jääval ajal töötas Londonis kirjanduseõpetajana. Kolmeteistkümnenda Doktori kaaslased olid esimese ja teise hooaja vältel Graham O'Brien (Bradley Walsh), Ryan Sinclair (Tosin Cole), Yasmin Khan (Mandip Gill) ning kõige värskemas mini-hooajas Yasmin Khan (Mandip Gill) ning Dan Lewis (John Bishop).

2009. aastal oli "Doctor Who" tegemises väike paus ning toodeti vaid kolm osa: "Planet of the Dead" ("Surnute planeet"), "The Waters of Mars" ("Marsi veed") ja "The End of Time" ("Aja lõpp"), viimane neist oli kaheosaline. 

2010. aastast alates on "Doctor Who" peaprodutsent ja -stsenarist Steven Moffat, kes tegi sarjale kaastööd juba varemgi (nt osades "The Empty Child", "The Girl in the Fireplace", "Blink", "The Silence in the Library" jt).

"Doctor Who" 6. hooaeg algas 2011. aasta kevadel 7 osaga (aprillist juunini) ning jätkus sügisel (augustist oktoobrini) 6 osaga. 7. hooaja tootmist alustati 2012. aasta veebruaris ning ekraanidele jõudis see 2012. aasta lõpupoole. 2005. aastast alates on tavaks saanud ka "Doctor Who" jõuluerisaade, nn Christmas Special; 25. detsembril 2010 näiteks linastus "A Christmas Carol", kus lisaks peaosatäitjatele tegid külalistena kaasa Michael Gambon ja Katherine Jenkins.

2006. aastal tunnistas Briti Filmi- ja Telekunsti Akadeemia "Doctor Who" parimaks draamasarjaks. Samuti on seriaal viis aastat järjest alates 2005. aastast võitnud Suurbritannia riigitelevisiooni auhinna (National Television Awards) lavastuste kategoorias.

Vaata ka
--------

* Isa päev (''Doctor Who'')

Viited
------

1. ↑  "Dr Who 'longest running sci-fi'". *BBC News* (inglise). 28. september 2006. Vaadatud 25. novembril 2023.
2. ↑  Lynch, Kevin (22. november 2013). "Doctor Who 50th anniversary: The Time Lord's world records". *Guinness World Records* (inglise). Vaadatud 25. novembril 2023.